Ο **Βασίλης Γκούμας** (γεννήθηκε 15 Νοεμβρίου 1946) είναι Έλληνας πρώην διεθνής καλαθοσφαιριστής. Αγωνιζόταν στη θέση του πάουερ φόργουορντ και υπήρξε ένας από τους κορυφαίους στην ιστορία του ελληνικού μπάσκετ και από τους καλύτερους Ευρωπαίους της εποχής του.
Το προσωνύμιό του ήταν «Ο αυτοκράτορας».

Καριέρα σε συλλόγους
--------------------

Γεννήθηκε στο Βόλο όπου άρχισε να παίζει μπάσκετ στον τοπικό  Ολυμπιακό. Στα 15 του βρέθηκε στην Αθήνα για να αγωνιστεί για δύο χρόνια στον  Πανελλήνιο ως έφηβος. Στη συνέχεια ωστόσο, για προσωπικούς λόγους βρέθηκε στη Νότια Αφρική και ακολούθως για άλλα δύο χρόνια στην Αιθιοπία.
Ως έφηβος αγωνίστηκε τη διετία 1964–66 στον Ολυμπιακό Ελληνικό ΑΣ Αντίς Αμπέμπα, ομογενειακό σωματείο της Αιθιοπίας.
Συνέχισε με τον Πανελλήνιο, σύλλογο που είχε κυριαρχήσει στο εγχώριο μπάσκετ τη δεκαετία του 1950, αλλά είχε αρχίσει να παρακμάζει και αναδείχθηκε τέσσερις φορές πρώτος σκόρερ του ελληνικού πρωταθλήματος (1970, 1974, 1975, 1977), επίδοση ρεκόρ στην εποχή του που ξεπεράστηκε αργότερα μόνο από το Νίκο Γκάλη. Η καλύτερη χρονιά με την ομάδα ήταν το 1969–70, όταν κατέλαβε την τρίτη θέση στο πρωτάθλημα. Σε ένα μικρό διάλειμμα της καριέρας του στον Πανελλήνιο (ως αποτέλεσμα τιμωρίας του από την  Ε.Ο.Κ. εξαιτίας της οποίας έχασε και το Ευρωπαϊκό Πρωτάθλημα 1971) αγωνίστηκε και στη Μοζαμβίκη το 1970. Το 1979 μεταγράφηκε στην ΑΕΚ και το 1981 (17 Ιουλίου) την οδήγησε στην κατάκτηση του  Κυπέλλου Ελλάδας σημειώνοντας 30 πόντους στον τελικό απέναντι στον  Ηρακλή Θεσσαλονίκης (αποτέλεσμα 84–78). Ήταν ο πρώτος τίτλος της «βασίλισσας» μετά από 11 χρόνια, η οποία είχε αποκλείσει στα προημιτελικά τον  Παναθηναϊκό (101–73 και 97–110) και τον  Ιωνικό Νίκαιας με δύο νίκες 113–89 και 82–75. Το 1980 ήταν φιναλίστ κυπέλλου με την ΑΕΚ, η οποία τον τίμησε για την προσφορά του στην ομάδα σε ειδική εκδήλωση το 2019.

Στο τέλος της καριέρας του αγωνίστηκε για τρία χρόνια και στον Ηλυσιακό, βοηθώντας την ομάδα να ανέβει στην Α1 κατηγορία. Το 1986–87 στα 41 του χρόνια ήταν δεύτερος σκόρερ του πρωταθλήματος με 22,3 πόντους μέσο όρο. 
Ήταν ο πρώτος καλαθοσφαιριστής που ξεπέρασε τους 10.000 πόντους πρωταθλήματος το 1983 (και ο δεύτερος στην Ευρώπη). Στις 3 Δεκεμβρίου του 1983, ο Βασίλης Γκούμας σημειώνει τον 10.000ό πόντο του και ανεβαίνει στην κορυφή του πίνακα των σκόρερ. Ο 10.000ός πόντος του επιτεύχθηκε στην αναμέτρηση της ΑΕΚ με το  ΒΑΟ, που έγινε στο κλειστό του Ιωνικού Νέας Φιλαδέλφειας, και γιορτάστηκε όχι μόνο από συμπαίκτες, αλλά και αντιπάλους. Είναι χαρακτηριστικό πως η αναμέτρηση διακόπηκε προσωρινά, για να του απονεμηθεί αναμνηστική πλακέτα από τον αρχηγό των Θεσσαλονικιών Αλέκο Παρασκευά, σε μία ιδιαίτερα συγκινητική στιγμή αναγνώρισης της αξίας του. Όταν αποχώρησε (τέλη 1987), ήταν ο  κορυφαίος σκόρερ στην ιστορία του ελληνικού πρωτάθληματος με 11.030 πόντους σε 412 αγώνες,
ρεκόρ που ξεπεράστηκε αργότερα (1992) μόνο από το Νίκο Γκάλη (12.864 πόντοι). Εξακολουθεί να παραμένει και ο δεύτερος σε μέσο όρο πόντων με 26,8 ανά αγώνα.

Εθνική Ελλάδας
--------------

Ήταν διεθνής με την Εθνική Ελλάδας από το 1963, οπότε αγωνίστηκε στο Βαλκανικό Πρωτάθλημα Εφήβων σε τέσσερις συναντήσεις. Το ντεμπούτο του, στις 28 Αυγούστου με αντίπαλο τη  Βουλγαρία, συνδυάστηκε με 8 πόντους. Χρίστηκε 114 φορές διεθνής με την ομάδα των Ανδρών
και σημείωσε 1.641 πόντους (μ.ό 14,4). Συμμετείχε σε τέσσερα Ευρωμπάσκετ: στα Ευρωπαϊκό Πρωτάθλημα του 1967 είχε μέσο όρο 4,7 πόντους, ενώ στο Ευρωπαϊκό Πρωτάθλημα του 1969 είχε μέσο όρο 9,4 πόντους. Στο Ευρωπαϊκό Πρωτάθλημα του 1973 είχε μέσο όρο 9,3 πόντους και στο Ευρωπαϊκό Πρωτάθλημα του 1975 ο μέσος όρος πόντων του ήταν 14,4. Τις καλύτερες εμφανίσεις του με την εθνική ομάδα τις έκανε στο Προολυμπιακό Τουρνούα του 1972 με μέσο όρο 20,1 πόντους.

Είναι έβδομος σκόρερ στην ιστορία της εθνικής Ελλάδας. Στις 31 Ιανουαρίου 1971 σημείωσε 41 πόντους με την εθνική Ελλάδος επιτυγχάνοντας το ρεκόρ της διεθνούς καριέρας του. Τελευταία του εμφάνιση με το εθνόσημο στις 16 Ιουνίου του 1975, στην ήττα της Ελλάδας από την Τουρκία με 74–64, για το Ευρωμπάσκετ του 1975. Γρήγορος και έξυπνος στο γήπεδο, με μεγάλη ευχέρεια κινήσεων και εξαιρετικός σουτέρ από μέση απόσταση, πληθωρικός και αντισυμβατικός εκτός αγωνιστικών χώρων, με την παρουσία του να κορυφώνεται στη διοργάνωση του Βελιγραδίου, πέταξε από το μπαλκόνι του ξενοδοχείου που είχε καταλύσει η ελληνική αποστολή στο Δούναβη, τα αναμνηστικά δώρα που είχαν μαζί τους οι παράγοντες της Ομοσπονδίας Καλαθοσφαίρισης για τους παράγοντες της FIBA. Το γεγονός κόστισε τον ισόβιο αποκλεισμό του από την εθνική ομάδα.

Το 1974 κλήθηκε και αγωνίστηκε στη Μικτή Ευρώπης και συμμετείχε σε 4 αγώνες που δόθηκαν σε Ιταλία και Βραζιλία με αντίπαλο τις μικτές Βόρειας και Νότιας Αμερικής μαζί με τους κορυφαίους Ευρωπαίους όπως τους Σεργκέι Μπέλοφ, Κρέζιμιρ Τσόσιτς, Ντίνο Μενεγκίν.

Στις 19 Ιουνίου 1987, πέντε μέρες μετά τον θρίαμβο του Ευρωπαϊκού Πρωταθλήματος της Αθήνας, διοργανώθηκε προς τιμή του συνάντηση μεταξύ Εθνικής Ελλάδας και Μικτής Ευρώπης στο Αλεξάνδρειο Μέλαθρο της Θεσσαλονίκης, που ήταν κατάμεστο. Η Μικτή Ευρώπης με παίκτες όπως οι Ντράζεν Πέτροβιτς, Αντονέλο Ρίβα, Στόγιαν Βράνκοβιτς, Στανισλάβ Κρόπιλακ, Ρισάρ Ντακουρί ήταν νικήτρια με 109–101.

Τίτλοι και διακρίσεις
---------------------

**ΑΕΚ**

* Κύπελλο Ελλάδας : 1981

**Ατομικές διακρίσεις**

* Πρώτος σκόρερ πρωταθλήματος (4) : 1970 (619 πόντοι), 1974 (616 πόντοι), 1975 (643 πόντοι), 1977 (670 πόντοι)
* Πρώτος σκόρερ τελικού Κυπέλλου : 1981
* Μικτή Ευρώπης : 1974
* Δεύτερος σκόρερ όλων των εποχών του ελληνικού πρωταθλήματος μπάσκετ

Παραπομπές
----------

1. ↑  «Οι κορυφαίοι Έλληνες καλαθοσφαιριστές του 20ού αιώνα». Ανακτήθηκε στις 8 Φεβρουαρίου 2020.
2. ↑  «Κείμενα Σπορτ». Αρχειοθετήθηκε από το πρωτότυπο στις 23 Απριλίου 2013. Ανακτήθηκε στις 26 Σεπτεμβρίου 2021. CS1 maint: Unfit url (link)
3. ↑  «Οι είκοσι μεγαλύτεροι Έλληνες παίκτες όλων των εποχών – Μέρος Δεύτερο». Ανακτήθηκε στις 26 Οκτωβρίου 2021.
4. 1 2  «Το δεύτερο... κανόνι, Βασίλης Γκούμας». Ανακτήθηκε στις 7 Φεβρουαρίου 2020.
5. 1 2  «Βασίλης Γκούμας, το «κανόνι»». Ανακτήθηκε στις 26 Σεπτεμβρίου 2021.
6. ↑  "Οι δύο μου πατρίδες", Δημήτρης Π. Καλογερόπουλος, Αθήνα 2008, σελ. 61-62
7. ↑  «Βασίλης Γκούμας:11.000+ πόντοι». Ανακτήθηκε στις 8 Φεβρουαρίου 2020.
8. 1 2  «Basketbook : ΓΚΟΥΜΑΣ ΒΑΣΙΛΗΣ». Ανακτήθηκε στις 8 Φεβρουαρίου 2020.
9. ↑  «Όταν ο "αυτοκράτορας" Γκούμας έπαιζε μπάσκετ στη… Μοζαμβίκη!». Ανακτήθηκε στις 26 Σεπτεμβρίου 2021.
10. ↑  «ΑΕΚ : Ιστορία - Διακρίσεις». Αρχειοθετήθηκε από το πρωτότυπο στις 20 Ιουλίου 2011. Ανακτήθηκε στις 26 Σεπτεμβρίου 2021. CS1 maint: Unfit url (link)
11. ↑  «ΑΕΚ, Κυπελλούχος μπάσκετ 1981». Ανακτήθηκε στις 26 Σεπτεμβρίου 2021.
12. ↑  «Τιμά τον "Αυτοκράτορα" του ελληνικού μπάσκετ η ΑΕΚ». Ανακτήθηκε στις 27 Μαΐου 2021.
13. 1 2  «Ο αυτοκράτορας πριν τον Γκάλη». Ανακτήθηκε στις 8 Φεβρουαρίου 2020.
14. 1 2  «Ο «αυτοκράτορας» Βασίλης Γκούμας». Ανακτήθηκε στις 26 Σεπτεμβρίου 2021.
15. ↑  «Σαν σήμερα: Γκούμας, ο Mr. 10.000 πόντοι!». Ανακτήθηκε στις 26 Σεπτεμβρίου 2021.
16. ↑  «1967 EUROPEAN CHAMPIONSHIP FOR MEN : Vasillis\_Goumas». Ανακτήθηκε στις 10 Νοεμβρίου 2021.
17. ↑  «1969 EUROPEAN CHAMPIONSHIP FOR MEN : Vasillis Goumas». Ανακτήθηκε στις 10 Νοεμβρίου 2021.
18. ↑  «1973 EUROPEAN CHAMPIONSHIP FOR MEN : Vasillis Goumas». Ανακτήθηκε στις 10 Νοεμβρίου 2021.
19. ↑  «1975 EUROPEAN CHAMPIONSHIP FOR MEN : Vasillis Goumas». Ανακτήθηκε στις 10 Νοεμβρίου 2021.
20. ↑  «1972 PRE-OLYMPIC BASKETBALL TOURNAMENT : Vasillis Goumas». Ανακτήθηκε στις 10 Νοεμβρίου 2021.
21. ↑  «Αφιέρωμα στην εθνική μας ομάδα και το παρελθόν της». Αρχειοθετήθηκε από το πρωτότυπο στις 4 Σεπτεμβρίου 2007. Ανακτήθηκε στις 4 Σεπτεμβρίου 2007. CS1 maint: Unfit url (link)
22. ↑  «FIBA : Vasilios GOUMAS». Ανακτήθηκε στις 26 Σεπτεμβρίου 2021.
23. ↑  «Γεγονότα στις 31 Ιανουαρίου». Ανακτήθηκε στις 7 Σεπτεμβρίου 2022.
24. ↑  «ΓΚΟΥΜΑΣ ΒΑΣΙΛΗΣ». Αρχειοθετήθηκε από το πρωτότυπο στις 29 Νοεμβρίου 2005. Ανακτήθηκε στις 29 Νοεμβρίου 2005. CS1 maint: Unfit url (link)
25. ↑  «Η ιστορία του Βασίλη Γκούμα». Ανακτήθηκε στις 26 Σεπτεμβρίου 2021.
26. ↑  «Η αξέχαστη σερενάτα στον Δούναβη… Αμέτρητες ιστορίες διηγήθηκε στον Βόλο ο «αυτοκράτορας» του μπάσκετ Β. Γκούμας». Ανακτήθηκε στις 29 Σεπτεμβρίου 2021.
27. ↑  «FIBA All-Star Games». Ανακτήθηκε στις 11 Νοεμβρίου 2021.
28. ↑  «Γκάλης και Γιαννάκης εναντίον Πέτροβιτς». Ανακτήθηκε στις 31 Οκτωβρίου 2021.

Εξωτερικοί σύνδεσμοι
--------------------

* Βασίλης Γκούμας, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Τα αστέρια του Πανελληνίου
* Συνέντευξη του Βασίλη Γκούμα[*νεκρός σύνδεσμος*]

|  |  |  |  |
| --- | --- | --- | --- |
| 

| π • σ • ε
Ελληνική Basket League – Πρώτοι σκόρερ |
| --- |
|  |
| 
* 1964: Κολοκυθάς
* 1965: Αμερικάνος
* 1966: Κολοκυθάς
* 1967: Κολοκυθάς
* 1968: Αμερικάνος
* 1969: Μάγλος
* 1970: Γκούμας
* 1971: Τσάνταλης
* 1972: Μούμογλου
* 1973: Διαμαντόπουλος Κ.
* 1974: Γκούμας
* 1975: Γκούμας
* 1976: Παπαγεωργίου
* 1977: Γκούμας
* 1978: Σταμέλος
* 1979: Παπαγεωργίου
* 1980: Γιαννάκης
* 1981: Γκάλης
* 1982: Γκάλης
* 1983: Γκάλης
* 1984: Γκάλης
* 1985: Γκάλης
* 1986: Γκάλης
* 1987: Γκάλης
* 1988: Γκάλης
* 1989: Γκάλης
* 1990: Γκάλης
* 1991: Γκάλης
* 1992: Πάσπαλι
* 1993: Ρέλφορντ
* 1994: Ουίγκινς
* 1995: Μπέρι
* 1996: Ουίγκινς
* 1997: Φορντ
* 1998: Ντόουσον
* 1999: Φορντ
* 2000: Φορντ
* 2001: Φορντ
* 2002: Χατζηβρέττας
* 2003: Διαμαντόπουλος Γ.
* 2004: Κόμματος
* 2005: Οικονόμου
* 2006: Μουλαομέροβιτς
* 2007: Κλαρκ
* 2008: Γκράντι
* 2009: Κλαρκ
* 2010: Τσίλντρες
* 2011: Μάρσαλ
* 2012: Κρίστμας
* 2013: Παππάς
* 2014: Μακκόλουμ
* 2015: Βεζένκοφ
* 2016: Μαυροκεφαλίδης
* 2017: Κάμινγκς
* 2018: Μουρ
* 2019: Χάντερ
* 2020: Φράνκαμπ
* 2021: Καντέρ
 |

 |